<p>تفكيرك بالطريقة دي حيساعدك كتير انك انت تقدر تتعامل مع الحدث الصادم او اضطراب ما بعد الصدمة بصورة منطقية .. دي اسعافات ممكن تكون كدا اولية </p><p>تفسيرك للاحداث وللاعراض العندك ومراقبتك لافكارك وطريقة تعاملك بشكل عام دا حيساعد في العلاج كتير </p><p>نجي نشوف طرق العلاج الممكن نستخدمها لعلاج اضطراب ما بعد الصدمة .. طبعا العلاج بتقسم لقسمين في علاج نفسي وفي علاج دوائي والعلاج النفسي نفسه بتقسم الى نوعين في علاج فردي وفي علاج جماعي ودا للافراد الاتعرضو لنفس الحدث ولهم نفس الاعراض وفي بينهم نوع من القرابة بتنجح هنا العلاجات الجماعية عشان بستفيدو من خبرات بعض انو فلان دا ياخ الحاجه دي نجحت معاهو فاستخدمها زانت ممكن تستفيد منها العلاج الفردي او النفسي بشكل عام بياخد فترة بتاعت علاج من اسبوعين لستة اسابيع كحد اقصى بحصل فيها تقييم كامل للوضع وبحصل ليك فيها مناقشة لكل الافكار والتعديل للحاجات الممكن تكون مغلوطة شوية وتفسير لواقع واعادة تأهيل عشان تقدر تبني بصورتها الصاح وبالصورة المطلوبة </p><p>طرق العلاج معتمدة عليك انت علاج كلي وعلى المعالج والدعم الحيجيك من افراد المجتمع الموجود فيهو </p><p> وفي العلاج الدوائي ودا البناخد فيهو مضادات الاكتئاب زي ( الفولكستين &nbsp;) عشامن نسيطر على الاعراض الجانبية او الاعراض الجسدية الجات عن الحدث الصادم وهي الاثار التي حصلت بسبب المشكلة النفسية انو انا بسبب الحدث الصادم الاتعرضته ليهو في المنطقة الفلانية بقيت ما قادر انوم بقيت متوتر او معرق او نفسي متضايق يعني في اعراض فيسلوجية بقت واضحة دي هنا البدخل لي فيها العلاج الدوائي عشان يعمل لينا كنترول وتحكم للاعراض دي كلها مع بعض لانو الليله في الجهاز العصبي المركزي في نواقل عصبي معينة هي مهمتها اصلا ترتب اليات التفكير التركيز المدخلات وهي موجودة في الفص الامامي والجبهي لمنطقة اللوزة بمجرد الانسان اتعرض لصدمة بحصل خلل في المناطق دي وما بتكون شغالة بصورتها الصاح ونتيجة الاعراض بتظهر في الحته دي في الوقت اليدوب المخ ببدا يشتغل ويبدا يستوعب الحدث الصادم وهو فترة بعد ما تخلص في ناس بتقدر ترجع تتكيف بالصورة العادية وفي ناس الا يدخل العلاج عشان يبدا يساعدها لكن مهم تعرف انو لازم انت تمر بالفترات والمراحل دي عشان تقدر انك تطلع من الحرب بالنتائج الايجابية </p><p> ان شاء الله بالدعم وبطلب العلاج وعدم الخجل منه انت كدا حتكون ماشي صاح وماشي في رحلة علاج كالمة ونتمنى كل الناس تطلع بشفاء عاجل وبسلام وامان من الحرب&nbsp;</p>